Schimbări majore în grila Realitatea Plus. Ana Maria Păcuraru, una dintre fiicele omului de afaceri Maricel Păcuraru, va reveni pe micile ecrane, începând cu 25 martie 2024. Jurnalista a fost în concediu de maternitate, iar acum este pregătită să revină în forță. Ea va prezenta emisiunea Raport de Zi, de luni până vineri pe intervalul 13.00 – 15.00. Situația este neașteptată, ținând cont că pe același tronson de ore era emisiunea "Caravana Suverană", moderată chiar de sora sa, Alexandra Păcuraru.
Ana Maria Păcuraru, fiica cea mică a afaceristului Marcel Păcuraru, se întoarce la Realitatea Plus după concediul de maternitate. Aceasta va prezenta emisiunea "Raport de Zi", de luni până vineri, între 13:00 – 15:00.
Pe de altă parte, Ana Maria Păcuraru a anunţat că este și șefa departamentului Externe de la Realitatea Plus.
"Dragii mei telespectatori, cu inima plină de emoţie şi entuziasm, anunţ revenirea mea pe micile ecrane, începând de luni, 25 martie, la Realitatea PLUS, la emisiunea noastră iubită – Raport de Zi.
După o perioadă dedicată familiei şi binecuvântării de a deveni mamă din nou, sunt mai pregătită ca niciodată să vă reîntâlnesc de luni până vineri, între orele 13:00 şi 15:00, pentru a vă aduce cele mai importante şi interesante ştiri din lumea întreagă", a anunţat jurnalista pe rețelele de socializare.
Anterior, același interval orar era ocupat de sora ei mai mare, Alexandra Păcuraru, cu emisiunea "Caravana Suverană".
În urmă cu câteva zile, postul de televiziune Realitatea Plus anunța că Alexandra Păcuraru se retrage momentan din televiziune, însă ea preciza că decizia nu i-a aparținut. În plus, se pare că ea a fost înlocuită cu sora sa, fără a fi informată.
"Jurnalista Realitatea PLUS Alexandra Păcuraru, moderatoarea unor emisiuni cu tradiție în trustul Realitatea, ca "România Suverană" și "Caravana România Suverană", ia o pauză de la televiziune.", scria în comunicatul dat de Realitatea Plus.
Comunicatul dat de Realitatea Plus preciza că Alexandra Păcuraru "transmite publicului că este deosebit de recunoscătoare pentru experienţa pe care a acumulat-o alături de o echipă de excepţie şi alături de telespectatorii săi din ţară şi din lumea întreagă". Pe contul ei de TikTok, ea recunoștea că emisiunea i-a fost retrasă de pe micile ecrane.
"O surpriză am avut când am văzut acel comunicat. Da, este adevărat, m-am retras din televiziune, din Realitatea PLUS, mai precis am fost retrasă definitiv aș spune eu din Realitate PLUS. Dar asta nu înseamnă că nu există viață și după divorț și poate una mult mai bună", a afirmat Alexandra Păcuraru, fiica cea mare a patronului Realitatea Plus.